Twee in hof ná moord op DA-raadslid, manMonica en Basil Deniacos. (Foto: verskaf) Twee mans sal na verwagting vandag in die Dealesville-landdroshof verskyn in verband met die moord op Basil en Monica Deniacos. Die Valke het Saterdag bekend gemaak die twee verdagtes, 25 en 29 jaar oud, is in hegtenis geneem nadat ŉ huiswerker Vrydagoggend op die egpaar se bebloede liggame afgekom het. Peter Dorfling, Monica se seun, het intussen aan Rapport gesê die verdagtes wat in hegtenis geneem is, is Malawiërs wat vir sy ma en stiefpa gewerk het. Hy is egter nie oortuig dat hulle die Deniacos-egpaar vermoor het nie. Brig. Hangwani Mulaudzi, woordvoerder van die Valke, het vroeër gesê die egpaar se Toyota-bakkie, registrasienommer DPL 149 FS, en ŉ vuurwapen wat tydens die moord gesteel is, is steeds soek. By nadere ondersoek is intussen vasgestel dat die egpaar vermoedelik al Donderdagaand vermoor is. Maroela Media het vroeër berig ŉ huiswerker het Vrydag omstreeks 07:30 op Monica (68) se bebloede liggaam in die gang van die egpaar se huis in Dealestraat afgekom. Haar man, Basil (74), se bebloede liggaam is in ŉ kamer tussen ŉ bed en die muur gevind. Monica, ŉ gemeenskapsaktivis, was sedert 2017 die DA se enigste raadslid in die Tokologo- plaaslike munisipaliteit. “Dit is ŉ verskriklike groot skok. Ons is geweldig hartseer,” het Nomawethu Sbukwana, die DA se provinsiale woordvoerder in die Vrystaat, aan Maroela Media gesê. “Raadslid Deniacos het altyd die gemeenskap van Tokologo, wat Dealesville, Boshof en Hertzogville insluit, na die beste van haar vermoëns gedien. Sy was ŉ geliefde openbare verteenwoordiger van die party. “Monica was ook jare lank ŉ vooraanstaande sakevrou in Dealesville,” het Patricia Kopane, DA-leier in die Vrystaat, gesê. “Die DA wil sy medelye met haar familie, geliefdes, vriende en die gemeenskap van Tokologo in dié hartseer tyd betuig.” Enigiemand met inligting oor die voorval word versoek om die ondersoekbeampte, ao. Hennie Brummer, by 082 466 8604 te bel.